ddrg/super_eurlex huggingface dataset:
Nøgleord

Sammendrag



Nøgleord

1. Fri udveksling af tjenesteydelser - restriktioner - patentagenter - forpligtelse til at vælge adresse hos en anerkendt fuldmægtig - ikke tilladt

(Art. 49 EF)

2. Fællesskabsret - principper - retssikkerhed og retsbeskyttelse af private - national ordning, der griber ind i et område, der er reguleret af fællesskabsretten - krav om en utvetydig udformning

3. Medlemsstater - forpligtelser - Kommissionens tilsynsopgave - medlemsstaternes pligter - medvirken til undersøgelser vedrørende traktatbrud

(Art. 10 EF og 226 EF)

Sammendrag

1. En medlemsstat, der opretholder en ordning, hvorefter patentagenter for at kunne levere tjenesteydelser skal vælge adresse hos en anerkendt fuldmægtig, tilsidesætter de forpligtelser, der påhviler den i medfør af artikel 49 EF.

( jf. præmis 19, 27 og domskonkl. )

2. Medlemsstaterne er på de fællesskabsregulerede områder af hensyn til retssikkerheden og retsbeskyttelsen forpligtet til at udforme deres retsregler så utvetydigt, at de berørte personer sættes i stand til på klar og tydelig måde at kende deres rettigheder og forpligtelser, og de nationale domstole sættes i stand til at sikre iagttagelsen heraf.

( jf. præmis 20 )

3. Det fremgår af artikel 10 EF, at medlemsstaterne er forpligtet til at medvirke loyalt til enhver undersøgelse, der iværksættes af Kommissionen i henhold til artikel 226 EF, og at meddele den alle de oplysninger, som den anmoder om i denne forbindelse. En medlemsstat, som under den administrative procedure undlader at give de nærmere oplysninger, som Kommissionen har bedt den om vedrørende de nøjagtige betingelser for anvendelse af nationale bestemmelser, som rejser problemer med hensyn til foreneligheden med fællesskabsretten, tilsidesætter denne forpligtelse til samarbejde.

( jf. præmis 24 og 25, 27 samt domskonkl. )
Nøgleord

Sammendrag



Nøgleord

Fri bevægelighed for personer - etableringsfrihed - fri udveksling af tjenesteydelser - direkte forsikringsvirksomhed bortset fra livsforsikring - direktiv 92/49 - fri tariffastsættelse - ordning med fastfrysning af de priser, der gælder for forsikringsaftaler om ansvarsforsikring for motorkøretøjer - ulovlig

(Rådets direktiv 92/49, art. 6, 29 og 39)

Sammendrag

$$En medlemsstat, der indfører og opretholder en ordning med fastfrysning af de priser, der gælder for alle aftaler om ansvarsforsikring for motorkøretøjer, der dækker risici på dens område, og som gælder uden forskel for forsikringsselskaber, der er hjemmehørende i den pågældende medlemsstat, og selskaber, som udøver deres virksomhed dér gennem datterselskaber eller i henhold til reglerne om fri udveksling af tjenesteydelser, tilsidesætter sine forpligtelser i henhold til direktiv 92/49 om samordning af love og administrative bestemmelser vedrørende direkte forsikringsvirksomhed bortset fra livsforsikring og om ændring af direktiv 73/239 og 88/357 (tredje »skadesforsikringsdirektiv«), der tilsigter at etablere det frie marked for forsikringsydelser i Fællesskabet inden for den berørte sektor. En sådan lovgivning er i strid med princippet om fri tariffastsættelse i direktivets artikel 6, 29 og 39, der indebærer, at enhver ordning med forudgående meddelelse om eller løbende godkendelse af tariffer, som et selskab agter at anvende over for forsikringstagerne, ikke er tilladt. Den er desuden ikke omfattet af den undtagelse, der er fastsat i artikel 8, stk. 3, tredje afsnit, i direktiv 73/239 og artikel 29, stk. 2, samt artikel 39, stk. 3, i direktiv 92/49, for så vidt som den ikke kan anses for at være et led i en almindelig priskontrolordning i disse bestemmelsers forstand.

( jf. præmis 26, 29, 37, 48 og domskonkl. )
Nøgleord

Sammendrag



Nøgleord

1. Miljø - beskyttelse af vilde fugle - direktiv 79/409 - udlægning som særligt beskyttede områder - medlemsstaternes forpligtelse - forpligtelse til at træffe foranstaltninger, som automatisk kobler udlægning af et område som særligt beskyttet område sammen med anvendelsen af en beskyttelsesstatus

(Rådets direktiv 79/409, art. 4)

2. Institutionernes retsakter - direktiver - medlemsstaternes gennemførelse - nødvendigheden af en klar og præcis gennemførelse

(Art. 249 EF)

Sammendrag

1. I henhold til artikel 4, stk. 1 og 2, i direktiv 79/409 om beskyttelse af vilde fugle er medlemsstaterne forpligtet til at tillægge særligt beskyttede områder en retlig beskyttelsesstatus, hvorigennem det bl.a. kan sikres, at de i bilag I til direktivet nævnte arter kan overleve og yngle, og at de trækfuglearter, der ikke er nævnt i bilaget, men som er regelmæssigt tilbagevendende, kan yngle, skifte fjer og overvintre. I medfør af artikel 4, stk. 4, som for så vidt angår særligt beskyttede områder er delvis ændret ved artikel 7 i direktiv 92/43 om bevaring af naturtyper samt vilde dyr og planter, skal disse områder have en retlig beskyttelsesstatus, der ligeledes garanterer, at man dér undgår forringelse af naturtyperne og levestederne for arterne samt betydelige forstyrrelser af de arter, for hvilke områderne er udpeget.

Da der ikke foreligger bestemmelser, som automatisk kobler udlægning af et område som særligt beskyttet område sammen med anvendelsen af den i artikel 4 beskrevne beskyttelsesstatus, kan der skabes fare for gennemførelsen af formålet om at tilvejebringe en særlig beskyttelse af vilde fugle.

( jf. præmis 15-17 )

2. Direktivbestemmelser skal gennemføres ved bestemmelser, hvis bindende virkning er uomtvistelig, og som er tilstrækkeligt specifikke, bestemte og klare til, at de er i overensstemmelse med retssikkerhedsprincippet, som kræver en passende offentliggørelse af de nationale foranstaltninger, der vedtages i henhold til fællesskabsretten, således at retssubjekter, der er berørt af sådanne foranstaltninger, er i stand til at gøre sig bekendt med omfanget af deres rettigheder og forpligtelser på det specifikke område, der reguleres ved fællesskabsretten.

( jf. præmis 21 )
Nøgleord

Sammendrag



Nøgleord

1. Fri udveksling af tjenesteydelser - traktatens besttemmelser - anvendelsesområde - ydelsernes midlertidige karakter - kriterier - patentagenter

(Art. 50, stk. 3, EF)

2. Fri udveksling af tjenesteydelser - restriktioner - patentagenter - krav om optagelse i erhvervsregisteret - krav om bopæl eller forretningssted - ulovligt

(Art. 49 EF-55 EF)

Sammendrag

1. Den »midlertidige« karakter af en tjenesteydelse, der præsteres i værtsmedlemsstaten - i den forstand, hvori udtrykket er anvendt i artikel 50, stk. 3, EF - skal ikke kun bedømmes på grundlag af ydelsens varighed, men også på grundlag af dens hyppighed, periodiske karakter eller kontinuitet, og begrebet »etablering« i traktatens forstand indebærer, at en fællesskabsstatsborger på stabil og vedvarende måde kan deltage i det økonomiske liv i en anden medlemsstat end sin egen.

Det afgørende kriterium for, om traktatens kapitel om tjenesteydelser finder anvendelse på en økonomisk virksomhed, er således, at den berørtes deltagelse i det økonomiske liv i værtsmedlemsstaten ikke må være stabil og vedvarende.

Den virksomhed, patentagenter udfører, må herved anses for at være omfattet af anvendelsesområdet for traktatens kapitel om fri udveksling af tjenesteydelser.

(jf. præmis 22 og 23, 25)

2. En medlemsstat, der opretholder bestemmelser, hvorefter patentagenter, der har bopæl i andre medlemsstater, skal være optaget i det nationale register over patentagenter og have bopæl eller forretningssted i på dennes område for at kunne udføre tjenesteydelser over for den nationale patentmyndighed, tilsidesætter de forpligtelser, der påhviler den i henhold til artikel 49 EF-55 EF.

(jf. præmis 48 og domskonkl.)
Nøgleord

Sammendrag



Nøgleord

Fiskale bestemmelser - harmonisering af lovgivningerne - omsætningsafgifter - det fælles merværdiafgiftssystem - levering af goder - køretøjer, der stilles til rådighed ved leasing - leasingtager, der påfylder det leasede køretøj brændstof i leasinggivers navn og for dennes regning - levering fra leasinggiver til leasingtager - foreligger ikke

(Rådets direktiv 77/388, art. 5, stk. 1)

Sammendrag

$$Artikel 5, stk. 1, i sjette direktiv 77/388 om harmonisering af medlemsstaternes lovgivning om omsætningsafgifter, hvorefter der ved »levering af et gode« forstås overdragelse af retten til som ejer at råde over et materielt gode, skal fortolkes således, at der ikke foreligger en brændstoflevering fra leasinggiver til leasingtager, såfremt en leasingtager påfylder det leasede køretøj brændstof på tankstationer, selv om påfyldningen foretages i leasinggivers navn og for dennes regning.

( jf. præmis 37 og domskonkl. )
Nøgleord

Sammendrag



Nøgleord

Transport - lufttransport - fri udveksling af tjenesteydelser - restriktioner - national lovgivning, der fastsætter forskellige satser for lufthavnsskatter for henholdsvis indenrigsflyvninger og flyvninger inden for Fællesskabet - betingelser for lovlighed

(Rådets forordning nr. 2408/92, art. 3, stk. 1)

Sammendrag

$$Artikel 3, stk. 1, i forordning nr. 2408/92 om EF-luftfartsselskabers adgang til luftruter inden for Fællesskabet, hvis formål er at fastsætte betingelserne for gennemførelsen af princippet om den frie udveksling af tjenesteydelser i luftfartssektoren, er til hinder for en foranstaltning truffet af en medlemsstat, hvorefter der hovedsageligt for flyvninger til andre medlemsstater pålægges en højere lufthavnsafgift end den, som pålægges indenrigsflyvninger i denne medlemsstat, medmindre det bevises, at afgifterne er en modydelse for tjenesteydelser i lufthavnene, som er nødvendige for at betjene passagerne, og omkostningerne ved denne betjening af passagerer med afrejse til andre medlemsstater er forholdsmæssigt højere i forhold til omkostningerne ved de tjenesteydelser, der er nødvendige for at betjene indenrigspassagerer.

( jf. præmis 29 og domskonkl. )
Nøgleord

Sammendrag



Nøgleord

Tilnærmelse af lovgivningerne - kvaliteten af badevand - direktiv 76/160 - medlemsstaternes gennemførelse - forpligtelse til resultat - vurdering hvert år

(Rådets direktiv 76/160, art. 4, stk. 1, og art. 13)

Sammendrag

$$Ifølge artikel 4, stk. 1, i direktiv 76/160 om kvaliteten af badevand er medlemsstaterne forpligtet til at træffe alle nødvendige foranstaltninger for at sikre, at badevandskvaliteten bringes i overensstemmelse med de grænseværdier, der er fastsat i medfør af direktivet, inden ti år efter meddelelsen af direktivet. Denne overensstemmelse skal vurderes hvert år og ikke over flere år.

( jf. præmis 24 og 25 )
Nøgleord

Sammendrag



Nøgleord

Frie kapitalbevægelser - restriktioner - nationale bestemmelser, der begrænser muligheden for at erhverve aktier i et selskab, og som fastsætter en procedure med forudgående godkendelse af overdragelsen af dette selskabs aktiver, kontrollen med dets datterselskaber og selskabets likvidation - ulovligt

(Art. 56 EF)

Sammendrag

$$Den omstændighed, at restriktionerne vedrørende erhvervelse af aktier finder anvendelse uden forskel på såvel hjemmehørende som ikke-hjemmehørende personer, bevirker ikke, at de falder uden for anvendelsesområdet for artikel 56 EF, eftersom de påvirker situationen for den, der erhverver en kapitalandel som sådan, og derfor kan afholde investorer fra andre medlemsstater fra at foretage sådanne investeringer, og opstiller følgelig betingelser for adgangen til markedet.

En medlemsstat, der opretholder bestemmelser, der begrænser muligheden for at erhverve stemmeberettigede aktier i et selskab, såvel som en godkendelsesprocedure for overdragelse af dette selskabs aktiver, kontrollen med dets datterselskaber og selskabets likvidation, tilsidesætter sine forpligtelser i henhold til artikel 56 EF.

( jf. præmis 46, 48 og 51 samt domskonkl. )
Nøgleord

Sammendrag



Nøgleord

Fiskale bestemmelser - harmonisering af lovgivningerne - omsætningsafgifter - det fælles merværdiafgiftssystem - medlemsstaternes adgang til at anvende en reduceret momssats med hensyn til visse kategorier af leveringer af goder og tjenesteydelser - levering af naturgas og elektricitet - selektiv anvendelse af den reducerede sats til et enkelt aspekt af leveringen - lovligt

[Rådets direktiv 77/388, art. 12, stk. 3, litra b)]

Sammendrag

$$Der er intet i ordlyden af artikel 12, stk. 3, litra b), i sjette direktiv 77/388 - som affattet ved direktiv 96/95 - der tillader anvendelse af en reduceret sats med hensyn til merværdiafgiften på levering af naturgas og elektricitet - der pålægger, at denne bestemmelse skal fortolkes som et krav om, at den reducerede sats kun kan anvendes, hvis den omfatter alle leveringer af naturgas og elektricitet. En selektiv anvendelse af den reducerede sats til konkrete og nærmere bestemte aspekter, såsom abonnementet, der giver abonnenterne ret til en minimumsmængde af elektricitet, kan ikke udelukkes, såfremt den ikke indebærer nogen risiko for konkurrencefordrejning.

( jf. præmis 24, 26-28 )
Nøgleord

Sammendrag



Nøgleord

Frie varebevægelser - kvantitative restriktioner - foranstaltninger med tilsvarende virkning - lægemidler - tilbagekaldelse af en parallelimporttilladelse alene som følge af en tilbagekaldelse af markedsføringstilladelsen for referenceproduktet efter anmodning fra indehaveren heraf - ikke tilladt - begrundelse - beskyttelse af folkesundheden - risiko for menneskers sundhed som følge af, at lægemidlet bibeholdes på den pågældende medlemsstats marked

(Art. 28 EF og 30 EF)

Sammendrag

$$Artikel 28 EF og 30 EF er til hinder for nationale bestemmelser, hvorefter tilbagekaldelse af en markedsføringstilladelse for referenceproduktet efter anmodning fra indehaveren heraf alene af denne grund indebærer en tilbagekaldelse af parallelimporttilladelsen for det omhandlede lægemiddel.

Traktatbestemmelserne er derimod ikke til hinder for begrænsninger i parallelimporten af det omhandlede lægemiddel, hvis der er en reel risiko for menneskers sundhed som følge af, at lægemidlet bibeholdes på indførselsmedlemsstatens marked.

( jf. præmis 34 og domskonkl. )
Nøgleord

Sammendrag



Nøgleord

1. Appel - anbringender - anbringende mod en doms præmis, der ikke er nødvendig som begrundelse for domskonklusionen - uvirksomt

(Domstolens statut, art. 58, stk. 1)

2. Appel - anbringender - fejlagtig bedømmelse af faktiske omstændigheder - afvisning - Domstolens prøvelsesret med hensyn til vurderingen af beviserne - udelukket, medmindre de er gengivet forkert

(Art. 225, stk. 1, EF; Domstolens statut, art. 58, stk. 1)

Sammendrag

$$1. Under en appelsag forkaster Domstolen uden videre klagepunkter rettet mod præmisser, der til overflod er anført i en dom afsagt af Retten, fordi disse ikke kan føre til dens ophævelse og derfor er uvirksomme.

( jf. præmis 17 )

2. Domstolen har ikke kompetence til under en appelsag at fastlægge de faktiske omstændigheder og i princippet heller ikke til at bedømme de beviser, Retten har lagt til grund ved fastlæggelsen af de faktiske omstændigheder. Når disse beviser er blevet forskriftsmæssigt tilvejebragt, og de almindelige retsgrundsætninger og de processuelle regler om bevisbyrde og bevisførelse er blevet overholdt, er det alene Retten, der har kompetence til at vurdere, hvilken bevisværdi der skal tillægges de oplysninger, den har fået forelagt. Rettens vurdering heraf udgør derfor ikke et retsspørgsmål, der som sådant er undergivet Domstolens prøvelsesret, medmindre oplysningerne er gengivet forkert.

( jf. præmis 27 )
Nøgleord

Sammendrag



Nøgleord

Frie varebevægelser - kvantitative restriktioner - foranstaltninger med tilsvarende virkning - lægemidler - tilbagekaldelse af en parallelimporttilladelse alene som følge af en tilbagekaldelse af markedsføringstilladelsen for referenceproduktet efter anmodning fra indehaveren heraf - ikke tilladt - begrundelse - beskyttelse af folkesundheden - risiko for menneskers sundhed som følge af, at lægemidlet bibeholdes på den pågældende medlemsstats marked

(Art. 28 EF og 30 EF)

Sammendrag

$$Artikel 28 EF og 30 EF er til hinder for nationale bestemmelser, hvorefter tilbagekaldelse af en markedsføringstilladelse for referenceproduktet efter anmodning fra indehaveren heraf alene af denne grund indebærer en tilbagekaldelse af parallelimporttilladelsen for det omhandlede lægemiddel.

Traktatbestemmelserne er derimod ikke til hinder for begrænsninger i parallelimporten af det omhandlede lægemiddel, hvis der er en reel risiko for menneskers sundhed som følge af, at lægemidlet bibeholdes på indførselsmedlemsstatens marked.

( jf. præmis 33 og domskonkl. )
Nøgleord

Sammendrag



Nøgleord

1. Traktatbrudssøgsmål - Kommissionens søgsmålsret - forudsætter ingen særlig retlig interesse

(Art. 226 EF)

2. Tilnærmelse af lovgivningerne - fremgangsmåderne ved indgåelse af offentlige tjenesteydelsesaftaler - direktiv 92/50 - tildeling af kontrakter - udbud efter forhandling uden forudgående offentliggørelse af en udbudsbekendtgørelse - betingelser for lovlighed - tekniske eller kunstneriske grunde eller årsager, der vedrører beskyttelsen af enerettigheder - begreb - miljøbeskyttelse - omfattet

[Rådets direktiv 92/50, art. 11, stk. 3, litra b)]

Sammendrag

$$1. Det påhviler ikke Kommissionen, som led i dens udøvelse af sine beføjelser i henhold til artikel 226 EF, at påvise, at den har en særlig søgsmålsinteresse. Den nævnte bestemmelse har nemlig ikke til formål at beskytte Kommissionens egne rettigheder. Det er Kommissionens opgave i Fællesskabets almindelige interesse af egen drift at påse, at medlemsstaterne anvender traktaten og de på grundlag af denne af institutionerne udstedte retsakter, og at drage omsorg for, at det bliver fastslået, at eventuelle tilsidesættelser af heraf udspringende forpligtelser foreligger, med henblik på at bringe sådanne tilsidesættelser til ophør. På grundlag af sine beføjelser og sin forpligtelse til at overvåge, at traktaten overholdes, er Kommissionen herefter enekompetent til at afgøre, hvorvidt det må anses for formålstjenligt at indlede en traktatbrudsprocedure, og til at fastlægge, på grundlag af hvilken handlemåde eller undladelse fra den pågældende medlemsstats side denne procedure bør iværksættes. Kommissionen kan derfor ved Domstolen nedlægge påstand om, at det fastslås, at der er sket et traktatbrud i form af, at det med det pågældende direktiv tilsigtede resultat i et konkret tilfælde ikke er blevet nået.

( jf. præmis 29 og 30 )

2. Miljøbeskyttelse kan udgøre en teknisk grund som omhandlet i artikel 11, stk. 3, litra b), i direktiv 92/50 om samordning af fremgangsmåderne ved indgåelse af offentlige tjenesteydelsesaftaler, som bestemmer, at de ordregivende myndigheder kan indgå offentlige tjenesteydelsesaftaler ved udbud efter forhandling uden forudgående offentliggørelse af en udbudsbekendtgørelse, når der er tale om tjenesteydelser, hvis udførelse af tekniske eller kunstneriske grunde eller af årsager, der vedrører beskyttelsen af enerettigheder, kun kan overdrages til en bestemt tjenesteyder. Den fremgangsmåde, som anvendes som følge af, at der foreligger en sådan teknisk grund, skal imidlertid overholde de grundlæggende principper i fællesskabsretten, herunder navnlig princippet om forbud mod forskelsbehandling, som det følger af traktatens bestemmelser om etableringsretten og den frie udveksling af tjenesteydelser.

( jf. præmis 59, 60 og 62 )
Nøgleord

Sammendrag



Nøgleord

Socialpolitik - beskyttelse af arbejdstagernes sikkerhed og sundhed - direktiv 89/655 om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet - gennemførelse kræver fastsættelse af de foreskrevne minimumsnormer - lovgivning, der kun pålægger nødvendig tilpasning til fremskridt inden for sikkerhedsbestemmelser, ikke tilstrækkelig

(Rådets direktiv 89/391 og 89/655)

Sammendrag

$$Gennemførelsen af direktiv 89/655 om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet (andet særdirektiv i henhold til artikel 16, stk. 1, direktiv 89/391 om iværksættelse af foranstaltninger til forbedring af arbejdstagernes sikkerhed og sundhed under arbejdet), som ændret ved direktiv 95/63, sikres ikke med tilstrækkelig klarhed og præcision ved en national lovgivning, der pålægger en nødvendig tilpasning til fremskridtene inden for sikkerhedsbestemmelserne, hvilket svarer til den synsvinkel, der anlægges i direktivet, men ikke indfører de minimumsforskrifter, der kræves efter direktivet.

( jf. præmis 45, 47 og 48 )
Nøgleord

Sammendrag



Nøgleord

1. Retspleje - beslutning, der under en retssag erstatter den anfægtede beslutning - erstatning af en afgørelse om afslag på bosættelsespenge efter fratræden med en afgørelse, som tilkender bosættelsespenge efter fratræden, men hvori der foretages modregning med de bosættelsespenge, sagsøgeren uberettiget har oppebåret - ikke samme genstand - udvidelse af de oprindelige påstande og anbringender - ikke omfattet

2. Appel - anbringender - anbringende, der fremsættes for første gang under appellen - afvisning

(Domstolens procesreglement, art. 42, stk. 2, første afsnit)

Sammendrag

$$1. En afgørelse, som under sagen erstatter en tidligere afgørelse med samme genstand, gør det muligt for sagsøgeren at tilpasse sine påstande og anbringender.

Dette er ikke tilfældet, såfremt den anfægtede retsakt er en afgørelse om afslag på bosættelsespenge efter fratræden, og såfremt denne under sagen erstattes med en afgørelse, som tilkender sagsøgeren bosættelsespenge efter fratræden, men som samtidig pålægger denne at tilbagebetale de beløb, som han uberettiget har fået udbetalt i form af bosættelsespenge. Den afgørelse, der erstatter den anfægtede afgørelse, har således ikke samme genstand som denne, eftersom den foretager modregning mellem det til sagsøgeren for meget udbetalte beløb og det beløb, han har krav på. Heraf følger, at der i et sådant tilfælde ikke kan gives sagsøgeren tilladelse til at tilpasse sine påstande og anbringender.

( jf. præmis 29 og 30 )

2. En parts adgang til først for Domstolen at fremføre et anbringende, der ikke er blevet fremført for Retten, er ensbetydende med en adgang til at forelægge Domstolen - der har en begrænset kompetence i appelsager - en mere omfattende tvist end den, der blev forelagt Retten. Under en appel har Domstolen kun kompetence til at tage stilling til den retlige afgørelse, der er blevet truffet vedrørende de anbringender, der er blevet behandlet i første instans.

( jf. præmis 37 )
Nøgleord

Sammendrag



Nøgleord

1. Appel - retlig interesse i appelsagen - betingelser - fordel for sagsøgeren

(EF-statutten for Domstolen, art. 49)

2. Tjenestemænd - forfremmelse - administrationens skøn - domstolsprøvelse - grænser

(Tjenestemandsvedtægten, art. 45)

Sammendrag

$$1. En retlig interesse hos den, der iværksætter en appel, forudsætter, at appellen med sit resultat kan tilføre appellanten en fordel.

En appel kan tilføre en institution en fordel, når den, såfremt den tages til følge, gør det muligt for institutionen at tilbagesøge det vederlag, som en tjenestemand har fået udbetalt til opfyldelse af den appellerede dom. Desuden tilfører en ophævelse af den appellerede dom under alle omstændigheder institutionen en klar fordel, idet en sådan ophævelse faktisk forhindrer, at institutionen bliver mødt med erstatningskrav fra tjenestemanden som følge af det tab, som denne hævder at have lidt på grund af den anfægtede afgørelse, som blev ophævet af Retten.

( jf. præmis 28, 30 og 31 )

2. Ansættelsesmyndigheden råder i forbindelse med en beslutning om forfremmelse i henhold til vedtægtens artikel 45 over et vidt skøn ved afgørelsen af, hvad der er i tjenestens interesse, samt ved bedømmelsen af ansøgernes kvalifikationer og fortjenester, og Fællesskabets retsinstansers kontrol på dette område skal alene vedrøre spørgsmålet om, hvorvidt ansættelsesmyndigheden under hensyn til de procedurer og midler, der ligger til grund for dens vurdering, har holdt sig inden for rimelige grænser og ikke har anvendt sin skønsbeføjelse åbenbart fejlagtigt. Fællesskabets retsinstanser kan således ikke sætte deres vurdering af ansøgernes kvalifikationer og fortjenester i stedet for ansættelsesmyndighedens.

( jf. præmis 35 )